Harris wéér Monfils se meerdere | Netwerk24
Deur Johann de Jager 15 Junie 2021 15:49
Suid-Afrika se Lloyd Harris het sy sesde sege oor 'n top-30-speler vanjaar behaal toe hy die agtste gekeurde Gaël Monfils van Frankryk in sy buiging in Halle verras het.
Lloyd Harris verlede week in Stuttgart in aksie. Foto: Getty Images
Dit was die 24-jarige Harris se tweede agtereenvolgende sege oor Monfils, wat tans 16de op die wêreldranglys is.
Hy was Dinsdag met 6-4, 6-4 aan die wenkant in die grasbaantoernooi in Duitsland. Hy het dié Fransman ook in 2018 in Chengdu, China, in 'n wedstryd op 'n hardebaan geklop.
"Dit was 'n hoë vlak van tennis en 'n geval van wie geestelik gaan ingee en ons het nie," het die Kapenaar se afrigter, Anthony Harris gesê.
Harris het nie 'n enkele breekpunt teen hom gehad nie.
Hy het ses kishoue geslaan in die wedstryd, wat 'n uur en agt minute geduur het.
Harris, 51ste op die ranglys, is verlede week in Stuttgart in sy eerste grasbaantoernooi ter voorbereiding vir Wimbledon in die tweede ronde uitgeskakel deur Felix Auger-Aliassime van Kanada, nadat hy talle breekpunte verspeel het.
Die Kapenaar het Dinsdag twee van sy drie breekpunte laat tel en sal hoop om nou verder te vorder.
Hy speel volgende teen Lukas Lacko, 'n kwalifiseerder van Slowakye wat die Argentyn Guido Pella in drie stelle geskok het. Die 33-jarige Lacko is maar 214de op die wêreldranglys.
• Suid-Afrika se Kevin Anderson kon ondanks sy 27 kishoue nie die eerste ronde in die Challenger-toernooi in Nottingham oorleef nie.
Amerika se Denis Kudla, 118de op die ranglys, het die vierde gekeurde Anderson met 7-6, 1-6, 6-3 verras.